Ме́сяца января в 3-й де́нь.

Предпра́зднство Просвеще́ния: И свята́го проро́ка Малахи́и:

На Го́споди, воззва́х, Сла́ва, гла́с 4:

О пресла́внаго чудесе́!/ И́же Ду́хом Святы́м креща́яй и огне́м/ на Иорда́н гряде́т крести́тися от Иоа́нна:/ Бо́г не на́г, ниже́ Челове́к про́ст,/ но во двою́ естеству́, Еди́н то́йжде Сы́н Единоро́дный,/ ища́й у́бо Креще́ния,/ я́ко Челове́к, от сме́ртнаго,/ взима́я же, я́ко Бо́г, гре́х ми́ра,\ и подая́ все́м ве́лию ми́лость.

На стихо́вне Сла́ва, и ны́не предпразнства, гла́с 5:

На Иорда́нскую реку́ Христо́с Бо́г на́ш прихо́дит ко Креще́нию/ очи́стити хотя́ ны от беззако́ний на́ших/ Свои́м явле́нием,\ я́ко Еди́н Бла́г и Человеколю́бец.

Тропа́рь, предпра́зднства, гла́с 4:

Гото́вися, Завуло́не,/ и красу́йся, Неффали́ме:/ Иорда́не реко́, ста́ни:/ подыми́ взыгра́я Крести́тися гряду́ща Влады́ку:/ весели́ся, Ада́ме с прама́терию,/ не кры́йта себе́, я́коже в раи́ пре́жде:/ и́бо на́ги ви́дев вы́ яви́ся,/ да облече́т в пе́рвую оде́жду.\ Христо́с яви́ся, всю́ тва́рь хотя́ обнови́ти.

Конда́к предпра́зднства, гла́с 4

Во струя́х дне́сь Иорда́нских бы́в Госпо́дь,/ Иоа́нну вопие́т:/ не убо́йся крести́ти Мя́,/ спасти́ бо приидо́х\ Ада́ма первозда́ннаго.